               2021 3 26

               LT

               Europos Sąjungos oficialusis leidinys

               C 108/141

      P8_TA(2019)0330
      Sprendimas, kuriuo sukuriama Europos taikos priemonė
      2019 m. kovo 28 d. Europos Parlamento rekomendacija Tarybai ir Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai dėl Sąjungos vyriausiojo įgaliotinio užsienio reikalams ir saugumo politikai pasiūlymo Tarybai, pritariant Komisijai, dėl Tarybos sprendimo, kuriuo sukuriama Europos taikos priemonė (2018/2237(INI))
      (2021/C 108/14)

         Europos Parlamentas,

                  —

                  atsižvelgdamas į ES sutartį (ES sutartis) ir Sutartį dėl Europos Sąjungos veikimo (SESV),

                  —

                  atsižvelgdamas į JT darnaus vystymosi tikslus (DVT), ypač į 1, 16 ir 17 DVT, kuriais siekiama kurti taikią ir įtraukią visuomenę siekiant tvaraus vystymosi (1),

                  —

                  atsižvelgdamas į 2000 m. birželio 23 d. Kotonu pasirašytą Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimą,

                  —

                  atsižvelgdamas į 2015 m. kovo 2 d. Tarybos reglamentą (ES) Nr. 2015/322 dėl 11-ojo Europos plėtros fondo įgyvendinimo (2),

                  —

                  atsižvelgdamas į 2015 m. kovo 27 d. Tarybos sprendimą (BUSP) 2015/528, kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA) ir kuriuo panaikinamas Sprendimas 2011/871/BUSP (3),

                  —

                  atsižvelgdamas į 2014 m. kovo 11 d. Europos Parlamento ir Tarybos reglamentą (ES) Nr. 230/2014, kuriuo nustatoma priemonė, kuria prisidedama prie stabilumo ir taikos (4),

                  —

                  atsižvelgdamas į 2017 m. gruodžio 12 d. Europos Parlamento ir Tarybos reglamentą (ES) Nr. 2017/2306, kuriuo iš dalies keičiamas Reglamentas (ES) Nr. 230/2014, kuriuo nustatoma priemonė, kuria prisidedama prie stabilumo ir taikos (5),

                  —

                  atsižvelgdamas į Reglamento (ES) 2017/2306 priede pateiktą tarpinstitucinę deklaraciją dėl pagalbos priemonių finansavimo šaltinių pagal 2014 m. kovo 11 d. Europos Parlamento ir Tarybos reglamento (ES) Nr. 230/2014, kuriuo nustatoma priemonė, kuria prisidedama prie stabilumo ir taikos (6), 3a straipsnį,

                  —

                  atsižvelgdamas į 2015 m. kovo 2 d. Tarybos reglamentą (ES) Nr. 2015/323 dėl 11-ajam Europos plėtros fondui taikomo finansinio reglamento (7),

                  —

                  atsižvelgdamas į 2008 m. gruodžio 8 d. Tarybos bendrąją poziciją 2008/944/BUSP, nustatančią bendrąsias taisykles, reglamentuojančias karinių technologijų ir įrangos eksporto kontrolę (8), ir 2009 m. gegužės 5 d. Tarybos reglamentą (EB) Nr. 428/2009, nustatantį Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (9),

                  —

                  atsižvelgdamas į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (10),

                  —

                  atsižvelgdamas į 2018 m. birželio 13 d. Sąjungos vyriausiojo įgaliotinio užsienio reikalams ir saugumo politikai pasiūlymą Tarybai, pritariant Komisijai, dėl Tarybos sprendimo, kuriuo sukuriama Europos taikos priemonė (HR(2018) 94),

                  —

                  atsižvelgdamas į 2013 m. gruodžio 20 d., 2015 m. birželio 26 d., 2016 m. gruodžio 15 d., 2017 m. kovo 9 d., 2017 m. birželio 22 d., 2017 m. lapkričio 20 d., 2017 m. gruodžio 14 d. ir 2018 m. birželio 28 d. Europos Vadovų Tarybos išvadas,

                  —

                  atsižvelgdamas į 2016 m. birželio 28 d. Komisijos pirmininko pavaduotojo ir Sąjungos vyriausiojo įgaliotinio užsienio reikalams ir saugumo politikai pristatytą dokumentą „Bendra vizija, bendri veiksmai: stipresnė Europa. Visuotinė Europos Sąjungos užsienio ir saugumo politikos strategija“,

                  —

                  – atsižvelgdamas į 2017 m. lapkričio 13 d., 2018 m. birželio 25 d. ir 2018 m. lapkričio 19 d. Tarybos išvadas dėl saugumo ir gynybos įgyvendinant Visuotinę ES strategiją,

                  —

                  atsižvelgdamas į 2017 m. birželio 7 d. Komisijos komunikatą „Diskusijoms skirtas dokumentas dėl Europos gynybos ateities“ (COM(2017)0315),

                  —

                  atsižvelgdamas į 2016 m. liepos 5 d. Komisijos ir EIVT bendrą komunikatą „ES masto strateginės sistemos saugumo sektoriaus reformai paremti elementai“,

                  —

                  atsižvelgdamas į 2018 m. rugsėjo 18 d. Europos Audito Rūmų specialiąją ataskaitą Nr. 20 „Afrikos taikos ir saugumo struktūra – ES paramą reikia skirti kitiems tikslams“;

                  —

                  atsižvelgdamas į 2015 m. gegužės 21 d. rezoliuciją dėl bendros saugumo ir gynybos politikos finansavimo (11),

                  —

                  atsižvelgdamas į 2016 m. lapkričio 22 d. rezoliuciją dėl Europos gynybos sąjungos (12),

                  —

                  atsižvelgdamas į savo 2017 m. gruodžio 13 d. (13) ir 2018 m. gruodžio 12 d. (14) rezoliucijas dėl bendros saugumo ir gynybos politikos (BSGP) įgyvendinimo,

                  —

                  atsižvelgdamas į savo Darbo tvarkos taisyklių 113 straipsnį,

                  —

                  atsižvelgdamas į Užsienio reikalų komiteto pranešimą (A8-0157/2019),

                  A.

                  kadangi ES siekia tapti pasauline taikos užtikrinimo proceso veikėja, siekiančia išsaugoti tarptautinę taiką ir saugumą bei užtikrinti, kad būtų paisoma tarptautinės humanitarinės ir žmogaus teisių teisės;

                  B.

                  kadangi dėl šios strateginės aplinkos, kuri pastaraisiais metais labai pablogėjo, Sąjunga privalo vis daugiau dėmesio skirti savo pačios saugumui užtikrinti;

                  C.

                  kadangi dėl sudėtingų saugumo sąlygų, kuriomis gyvena ES, jai reikalinga strateginė autonomija – tai 2016 m. birželio mėn. ES visuotinėje strategijoje pripažino 28 valstybių ir vyriausybių vadovai; šiai strategijai įgyvendinti reikia priimti priemones, kurios didintų ES gebėjimą išsaugoti taiką, neleisti kilti konfliktams, kurti teisingas ir įtraukias visuomenes ir stiprinti tarptautinį saugumą; kadangi buvo pripažinta, jog saugios ir taikios visuomenės yra būtina ilgalaikio vystymosi sąlyga;

                  D.

                  kadangi šios Europos taikos priemonės (toliau – ETP arba Priemonė) tikslas – ne militarizuoti Europos Sąjungos išorės veiksmus, bet užtikrinti sąveiką ir didesnį veiksmingumą, laikantis bendro požiūrio išorės veiksmų, kurie jau vykdomi ir kurių negalima finansuoti iš ES biudžeto, susijusios veiklos finansavimo atžvilgiu;

                  E.

                  kadangi pagal Sutartį reikalaujama, kad ES ir jos institucijos įgyvendintų bendrą užsienio ir saugumo politiką (BUSP), įskaitant bendros gynybos politikos laipsnišką formavimą, kas ilgainiui pagal 42 straipsnio nuostatas sudarytų sąlygas pereiti prie bendros gynybos, taip sustiprinant Europos identitetą ir jos nepriklausomybę, kad Europoje ir pasaulyje būtų stiprinama taika, saugumas ir didinama pažanga; kadangi siūloma Priemonė yra palankiai vertinama kaip progresyvus žingsnis šia kryptimi ir Komisijos pirmininko pavaduotojas ir Sąjungos vyriausiasis įgaliotinis turi būti skatinamas toliau plėtoti ir įgyvendinti šią priemonę;

                  F.

                  kadangi ES yra didžiausia pasaulyje vystymosi ir humanitarinės pagalbos teikėja, stiprinanti saugumo ir vystymosi sąsajas, kad būtų užtikrinta tvari taika;

                  G.

                  kadangi reikėtų skatinti plačiau naudoti Sąjungos finansavimą ir priemones, siekiant tikslo ateityje gerinti bendradarbiavimą, plėtoti pajėgumus ir dislokuoti misijas, kad būtų išsaugota taika, išvengta konfliktų, jie būtų valdomi ir sprendžiami, taip pat kovojama su grėsmėmis tarptautiniam saugumui; pabrėžia, kad ETP lėšomis visų pirma turėtų būti finansuojamos Sąjungos karinės misijos, stiprinami trečiųjų valstybių, regioninių ir tarptautinių organizacijų kariniai ir gynybos pajėgumai ir prisidedama prie taikos paramos operacijų, kurioms vadovauja regioninė ar tarptautinė organizacija arba trečiosios valstybės, finansavimo;

                  H.

                  kadangi praeityje ES buvo sunku finansuoti gynybos pobūdžio operacijas; kadangi Parlamentas ne kartą pabrėžė, jog reikia lankstesnio ir veiksmingesnio finansavimo, kuriuo išreiškiamas solidarumas ir apsisprendimas; kadangi būtinos papildomos priemonės siekiant užtikrinti, kad ES galėtų atlikti savo, kaip pasaulinės saugumo srities veikėjos, vaidmenį; kadangi visoms tokioms priemonėms turi būti taikoma tinkama parlamentinė kontrolė ir ES teisės aktai;

                  I.

                  kadangi moterų dalyvavimas taikos procesuose tebėra vienas iš silpniausiai įgyvendinamų Moterų, taikos ir saugumo darbotvarkės aspektų, nepaisant to, kad moterys yra pagrindinės saugumo ir humanitarinių krizių aukos, taip pat nepaisant to, kad tais atvejais, kai moterims skiriamas svarbus vaidmuo taikos procesuose, tikimybė, kad susitarimas galios ne trumpiau kaip 15 metų, tampa 35 proc. didesnė;

                  J.

                  kadangi vidaus ir išorės saugumo aspektai tampa vis labiau susiję; kadangi ES ėmėsi reikšmingų veiksmų siekdama sustiprinti savo valstybių narių bendradarbiavimą gynybos srityje; kadangi ES visada didžiavosi savo švelniąja galia ir toliau tai darys; kadangi kintanti padėtis kelia susirūpinimą ir turint tai omenyje ES nebepakanka civilinės valdžios įgaliojimų: ji taip pat turėtų plėtoti ir stiprinti savo karinius pajėgumus, kurie turėtų būti naudojami nuosekliai ir derinami su visais kitais ES išorės veiksmais; kadangi vystymasis trečiosiose šalyse neįmanomas be saugumo ir taikos; kadangi karinės pajėgos šioje srityje atlieka itin svarbų vaidmenį, ypač tose šalyse, kuriose civilinės valdžios institucijos negali atlikti savo užduočių dėl susiklosčiusios saugumo padėties; kadangi Priemonė neabejotinai gali padėti ES aktyviau bendradarbiauti su valstybėmis partnerėmis ir padidinti ES išorės veiksmų efektyvumą, sudarydama galimybių ES ateityje tapti pasaulinio stabilumo ir saugumo garantu;

                  K.

                  kadangi ES išorės veiksmai neturi būti sumenkinti tik iki „migracijos valdymo“ priemonės, o visos pastangos dirbti su trečiosiomis valstybėmis turi būti neatsiejamos nuo žmogaus teisių padėties gerinimo šiose šalyse;

                  L.

                  kadangi ginklų neplatinimas ir nusiginklavimas turės reikšmingą poveikį mažinant konfliktų kurstymą ir užtikrinant didesnį stabilumą, laikantis įsipareigojimų pagal Sutartį dėl branduolinio ginklo neplatinimo ir susijusios Europos Parlamento rezoliucijos dėl branduolinio saugumo ir ginklų neplatinimo (15) nuostatų; kadangi pasaulis be masinio naikinimo ginklų yra saugesnis pasaulis; kadangi ES pirmauja siekiant uždrausti branduolinius ginklus ir turėtų stiprinti šioje srityje atliekamą vaidmenį;

                  M.

                  kadangi pagal Sutartis Sąjunga neturi vykdyti jokių išorės karinių veiksmų, nesusijusių su BSGP; kadangi tikra visų ES valstybių narių BUSP išplečia Europos Sąjungos išorės veiksmų taikymo sritį; kadangi pagal BSGP vieninteliai galimi išorės kariniai veiksmai yra taikos palaikymui, konfliktų prevencijai ir tarptautinio saugumo stiprinimui skirtos misijos už Sąjungos ribų, laikantis Jungtinių Tautų Chartijos principų, kaip nurodyta ES sutarties 42 straipsnio 1 dalyje;

                  N.

                  kadangi parama partnerių karinėms taikos paramos operacijoms iki šiol buvo teikiama ne iš ES biudžeto pagal Afrikos taikos priemonę, įsteigtą ir finansuojamą remiantis Europos plėtros fondo (EPF) lėšomis; kadangi taikant Afrikos taikos priemonę šiuo metu apsiribojama veiksmais, kuriems vadovauja Afrikos Sąjunga (AS) arba Afrikos regioninės organizacijos;

                  O.

                  kadangi tikimasi, jog Europos taikos priemonė suteiks Sąjungai galimybę tiesiogiai prisidėti prie taikos paramos operacijų, kurioms vadovauja trečiosios valstybės ir atitinkamos tarptautinės organizacijos visame pasaulyje, o ne tik Afrikoje ar Afrikos Sąjungoje, finansavimo;

                  P.

                  kadangi siūloma Priemonė pakeis mechanizmą ATHENA ir Afrikos taikos priemonę; kadangi ji papildys Pajėgumų stiprinimo saugumui ir vystymuisi remti iniciatyvą finansuojant ES gynybos veiklos išlaidas, kurių negalima finansuoti biudžeto lėšomis pagal ES sutarties 41 straipsnio 2 dalį, kaip antai Afrikos Sąjungos taikos palaikymo misijas, savų karinių bendros saugumo ir gynybos politikos operacijų bendrąsias išlaidas ir partnerių karinių pajėgumų stiprinimo išlaidas;

                  Q.

                  kadangi pagal Priemonę vykdomos operacijos turi atitikti Pagrindinių teisių chartijoje įtvirtintus principus ir vertybes, taip pat ją vykdant turi būti laikomasi tarptautinės humanitarinės ir žmogaus teisių teisės; kadangi veikla, kuri nėra apibrėžta kaip etiškai priimtina žmonių saugos, sveikatos ir saugumo, laisvės, privatumo, sąžiningumo ir orumo požiūriu, turi būti nuodugniai įvertinta ir persvarstyta;

                  R.

                  kadangi šiuo metu bendrųjų išlaidų dalis ir toliau lieka labai nedidelė (apytiksliai 5–15 proc. visų išlaidų) ir didelė valstybėms per karines operacijas tenkančių išlaidų ir jų prisiimamos atsakomybės dalis, remiantis principu „išlaidas apmoka tas, kas jas patyrė“, prieštarauja solidarumo ir naštos pasidalijimo principams, ir tai toliau atgraso valstybes nares nuo aktyvaus dalyvavimo BSGP operacijose;

                  S.

                  kadangi siūlomas Europos taikos priemonės metinis finansinis paketas yra 1 500 000 000 EUR, o bendros išlaidos pagal mechanizmą ATHENA ir Afrikos taikos priemonę svyravo nuo 250 000 000 EUR iki 500 000 000 EUR per metus; kadangi pasiūlyme nepakankamai tiksliai nurodomi ar užtikrinami galimi su 1 000 000 000 EUR per metus suma susiję tikslai;

                  T.

                  kadangi tikimasi, jog pasinaudojant Europos taikos priemone, kaip į biudžetą neįtraukta priemone, finansuojama valstybių narių metiniais įnašais remiantis BNPj pagrįsta paskirstymo schema, bus galima finansuoti didesnę karinių misijų ir operacijų bendrųjų išlaidų dalį (35-45 proc.), kaip šiuo metu yra mechanizmo ATHENA atveju; kadangi tikimasi, jog pasinaudojant Europos taikos priemone taip pat bus galima užtikrinti nuolatinio ES finansavimo galimybę, užtikrinant tinkamą pasirengimo krizėms programavimą ir palengvinant greitesnį dislokavimą, taip pat padidinant lankstumą greito reagavimo atveju; kadangi Parlamentas jau seniai prašė plačiai naudoti mechanizmą ATHENA ir išplėsti jo taikymą, kad jis apimtų BSGP misijų ir operacijų bendrą finansavimą; kadangi siūlomas Tarybos sprendimas vis dėlto nėra tokio paties privalomojo pobūdžio, kaip vidaus susitarimas dėl Afrikos taikos priemonės, o tai reiškia, kad valstybės narės gali atsisakyti finansuoti veiksmus pagal Europos taikos priemonę;

                  U.

                  kadangi padidinus bendrąsias išlaidas siūloma Priemonė leis valstybėms narėms veikti solidariau ir dalytis našta, taip pat paskatins valstybes nares, ypač tas, kurios neturi finansinių arba veiklos išteklių, prisidėti prie BSGP operacijų;

                  V.

                  kadangi Taryba savo 2018 m. lapkričio 19 d. išvadose santūriai reiškė paramą ETP pasiūlymui; kadangi vis dėlto svarbu dėti pastangas, kad būtų priimtas plataus užmojo pasiūlymas, apimantis visus pasiūlytus komponentus, įskaitant mechanizmą ATHENA;

                  W.

                  kadangi visos pagal Priemonę vykdomos karinės misijos, kaip antai bendri nusiginklavimo veiksmai, humanitarinės ir gelbėjimo, karinio konsultavimo ir pagalbos, konfliktų prevencijos ir taikos palaikymo bei kovinių pajėgų vykdomos krizių valdymo užduotys, įskaitant taikdarystę ir stabilizavimo operacijas pasibaigus konfliktams, kova su terorizmu, be kito ko, vykdoma remiant trečiąsias šalis, savo teritorijose kovojančias prieš terorizmą, kaip nurodyta ES sutarties 43 straipsnio 1 dalyje, paisant žmogaus teisių, patenka į BSGP sritį; kadangi ES sutarties 41 straipsnio 2 dalyje numatyta išimtis taikoma einamosioms išlaidoms, kurios atsiranda tik dėl karinio pobūdžio misijų; kadangi visos kitos einamosios išlaidos, susidarančios vykdant BSGP, įskaitant išlaidas, patiriamas dėl kitos ES sutarties 42 straipsnyje nurodytos veiklos, turėtų būti finansuojamos iš Sąjungos biudžeto; kadangi Europos taikos priemonės administracinės išlaidos turėtų būti finansuojamos iš Sąjungos biudžeto;

                  X.

                  kadangi pagal ES sutarties 41 straipsnio 2 dalį visos einamosios išlaidos, susidarančios įgyvendinant BUSP, yra finansuojamos iš Sąjungos biudžeto, išskyrus išlaidas, atsirandančias dėl karinio arba gynybinio pobūdžio operacijų; kadangi pasiūlymo dėl sprendimo 2 straipsnio a ir d punktuose atitinkamai nurodoma, kad pagal Europos taikos priemonę turėtų būti finansuojami karinio ar gynybinio pobūdžio veiksmai ir kiti karinio ar gynybinio pobūdžio Sąjungos operatyviniai veiksmai;

                  Y.

                  kadangi pagal ES sutarties 21 straipsnio 2 dalies d punktą Sąjunga apibrėžia ir vykdo bendrą politiką ir veiksmus bei siekia aukšto lygio bendradarbiavimo visose tarptautinių santykių srityse, kad būtų skatinamas tvarus besivystančių šalių ekonominis, socialinis ir aplinkos vystymasis, visų pirma siekiant panaikinti skurdą;

                  Z.

                  kadangi SESV 208 straipsnio 1 dalies antroje pastraipoje teigiama: „Sąjungos bendradarbiavimo vystymosi labui politikos pagrindinis tikslas yra sumažinti, o ilgainiui ir panaikinti skurdą“; kadangi toje pačioje pastraipoje nurodoma, jog „Sąjunga atsižvelgia į bendradarbiavimo vystymosi labui tikslus savo įgyvendinamos politikos srityse, kurios gali turėti įtakos besivystančioms šalims“; kadangi antrasis sakinys yra Sutarties nuostata, taigi pagal ją ES turi konstitucinę pareigą, apibūdinamą kaip „politikos suderinamumas vystymosi labui“;

                  AA.

                  kadangi karinės ir civilinės misijos už Sąjungos ribų turi būti atskirtos viena nuo kitos siekiant užtikrinti, kad civilinės misijos būtų finansuojamos tik iš Sąjungos biudžeto;

                  AB.

                  kadangi ES turėtų suteikti BSGP misijų personalui statusą, panašų į deleguotųjų nacionalinių ekspertų statusą, užtikrindama jiems vienodą statusą ir geriausią apsaugą pagal Sąjungos pareigūnų tarnybos nuostatus; kadangi visos dėl šio statuso mokamos išmokos ir kelionės, pragyvenimo bei sveikatos priežiūros išlaidos turėtų būti finansuojamos iš Sąjungos biudžeto kaip administracinės išlaidos;

                  AC.

                  kadangi Europos Audito Rūmai paskelbė specialiąją ataskaitą dėl Afrikos taikos ir saugumo struktūros, finansuojamos pagal Afrikos taikos priemonę, kurią siūloma įtraukti į Europos taikos priemonę ir išplėsti; kadangi Audito Rūmai mano, jog šiai paramai nebuvo tinkamai teikiama pirmenybė ir jos poveikis nedidelis; kadangi siekiant reikšmingai padidinti naujos priemonės finansavimą reikia tinkamai atsižvelgti į Audito Rūmų rekomendacijas;

                  AD.

                  kadangi kartu su pasiūlymu nebuvo pateiktas administracinių išlaidų finansinio poveikio vertinimas; kadangi Europos taikos priemonės administracinės išlaidos turi didelį poveikį ES biudžetui; kadangi Europos taikos priemonei įgyvendinti neturėtų būti papildomai samdomi ar deleguojami darbuotojai šalia tų, kurie įgyvendina keičiamas priemones; kadangi sinergija, kuri atsirastų sujungus dabartines skirtingas priemones į vieną administracinę struktūrą, turėtų padėti lengviau valdyti didesnę geografinę Europos taikos priemonės taikymo sritį; kadangi papildomi darbuotojai turėtų būti samdomi tik tuo atveju, jei iš visų dalyvaujančių valstybių narių iš tiesų būtų surinkta pajamų misijai arba priemonei; kadangi pajamos yra terminuoto pobūdžio, todėl būtina, kad ir pagal Priemonę pasamdytų darbuotojų arba deleguotų konkrečiai misijai ar priemonei vykdyti darbuotojų sutartys būtų sudaromos atitinkamam laikotarpiui; kadangi pagal Priemonę nė vienas darbuotojas neturėtų būti įdarbintas ar deleguotas iš valstybės narės, jei ji padarė oficialų pareiškimą pagal ES sutarties 31 straipsnio 1 dalį dėl konkrečios misijos ar priemonės;

                  AE.

                  kadangi Komisijos pirmininko pavaduotojas ir Sąjungos vyriausiasis įgaliotinis užsienio reikalams ir saugumo politikai turėtų reguliariai konsultuotis su Parlamentu visais pagrindiniais BUSP ir BSGP aspektais bei esminiais pasirinkimo klausimais ir dėl tolesnės jų raidos; kadangi su Parlamentu turėtų būti laiku konsultuojamasi ir jam turėtų būti laiku teikiama informacija, be kita ko, politikos suderinamumo vystymosi labui klausimu, kad jis galėtų pateikti savo nuomonę ir klausimus pirmininko pavaduotojui ir vyriausiajam įgaliotiniui ir Tarybai prieš priimant sprendimus ar imantis ryžtingų veiksmų; kadangi vyriausiasis įgaliotinis ir pirmininko pavaduotojas turėtų atsižvelgti į Parlamento nuomonę, be kita ko, politikos suderinamumo vystymosi labui klausimu, ir įtraukti ją į savo pasiūlymus, persvarstyti sprendimus ar sprendimų dalis, kuriems Parlamentas prieštarauja, arba atsiimti tokius pasiūlymus, nepaisant to, kad tokiu atveju bet kuri valstybė narė gali skatinti imtis iniciatyvos, ir turėtų pasiūlyti su BSGP susijusius Tarybos sprendimus, kai Parlamentas ragina tai padaryti; kadangi Parlamentas turėtų kasmet su pirmininko pavaduotoju ir vyriausiuoju įgaliotiniu diskutuoti dėl operacijų, finansuojamų pagal Priemonę;

                  1.

                  rekomenduoja Tarybai:

                              a)

                              nesumažinti valstybės narės įnašo į Priemonę, kai valstybė narė pasinaudoja ES sutarties 31 straipsnio 1 dalies nuostatomis, nes tai pakenktų paskirstymo remiantis BNPj schemai, kuria grindžiamas finansavimo mechanizmas, ir bendram Priemonės finansavimui;

                              b)

                              sprendime nurodyti, kad Parlamentui tenka biudžeto įvykdymą tvirtinančios institucijos funkcija, kaip šiuo metu yra EPF, taigi ir Afrikos taikos priemonės atveju, remiantis atitinkamomis Europos plėtros fondui taikomomis finansinėmis taisyklėmis, kad būtų galima išsaugoti ES išorės veiksmų, vykdomų naudojant Fondo lėšas ir įgyvendinant kitą susijusią politiką, nuoseklumą, kaip nurodyta ES sutarties 18 straipsnyje ir 21 straipsnio 2 dalies d punkte, kartu su SESV 208 straipsniu;

                              c)

                              imtis veiksmų siekiant Europos Parlamente įsteigti mechanizmą, kuriuo naudojantis pagal griežtai nustatytas procedūras būtų galima susipažinti su visa informacija (ir dokumentų originalais), susijusia su Europos taikos priemonės metiniu biudžetu, taisomaisiais biudžetais, pervedimais, veiksmų programomis (taip pat pasirengimo etapu), pagalbos priemonių, įskaitant ad hoc priemones, įgyvendinimu, susitarimais su įgyvendinančiais subjektais ir gautų pajamų ir patirtų išlaidų ataskaitomis, taip pat metinėmis finansinėmis ataskaitomis, finansine ataskaita, vertinimo ataskaita ir Audito Rūmų metine ataskaita;

                              d)

                              sutikti numatyti prieigos prie visų konfidencialių dokumentų galimybę per derybas dėl atnaujinto Europos Parlamento ir Tarybos tarpinstitucinio susitarimo dėl Parlamento galimybės susipažinti su neskelbtina Tarybos informacija saugumo ir gynybos politikos srityje;

                              e)

                              užtikrinti, kad įgyvendinant operacijas, veiksmų programas, ad hoc paramos priemones ir kitus operatyvinius veiksmus, finansuojamus pagal Priemonę, jokiu būdu nebūtų pažeidžiami ar jais pasinaudojant nebūtų pažeidžiami ES sutarties 21 straipsnyje nustatyti pagrindiniai principai ir ypač tarptautinė humanitarinė ir žmogaus teisių teisė;

                              f)

                              jei įmanoma, iki šių metų pabaigos baigti mechanizmo ATHENA peržiūrą ir jį sklandžiai įtraukti į ETP, sykiu išsaugant veiklos veiksmingumą ir lankstumą;

                              g)

                              užtikrinti, kad atlikus būtinus pasiūlymo pakeitimus būtų išlaikytas didesnis veiksmingumas ir geresnis efektyvumas, kurie užtikrinami naudojant vieną priemonę;

                              h)

                              įtraukti šiuos pakeitimus:

                                          —

                                          4 konstatuojamojoje dalyje ir 1 straipsnyje frazę „bendra užsienio ir saugumo politika“ atitinkamai pakeisti fraze „bendra saugumo ir gynybos politika“;

                                          —

                                          įrašyti naują 10a konstatuojamąją dalį: „(10a) ES sutarties 43 straipsnio 1 dalyje nurodytos karinio konsultavimo ir pagalbos misijos gali būti trečiųjų valstybių, regioninių ir tarptautinių organizacijų karinių ir gynybos pajėgumų stiprinimas siekiant išsaugoti taiką, užkirsti kelią konfliktams, juos valdyti ir spręsti, taip pat kovoti su grėsmėmis tarptautiniam saugumui, kartu griežtai laikantis tarptautinės humanitarinės teisės ir tarptautinės žmogaus teisių teisės ir 2008 m. gruodžio 8 d. Tarybos bendrosios pozicijos 2008/944/BUSP, nustatančios bendrąsias taisykles, reglamentuojančias karinių technologijų ir įrangos eksporto kontrolę, ir 2009 m. gegužės 5 d. Tarybos reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, kriterijų“;

                                          —

                                          įrašyti naują 10b konstatuojamąją dalį: „(10b) ES sutarties 43 straipsnio 1 dalyje nurodytos konfliktų prevencijos ir taikos palaikymo misijos gali būti įnašas prisidedant prie taikos paramos operacijų, kurioms vadovauja regioninė ar tarptautinė organizacija arba trečiosios valstybės, finansavimo;“;

                                          —

                                          įrašyti naują 10c konstatuojamąją dalį: „(10c) ES lėšomis remiamos operacijos privalo apimti JT rezoliuciją 1325 dėl moterų, taikos ir saugumo;“;

                                          —

                                          2 straipsnio a punktą iš dalies pakeisti taip: „a) prisidedant prie karinio ar gynybinio pobūdžio misijų pagal bendrą saugumo ir gynybos politiką (BSGP) finansavimo,“;

                                          —

                                          2 straipsnio b punktą iš dalies pakeisti taip: „b) stiprinant trečiųjų valstybių, regioninių ir tarptautinių organizacijų pajėgumus išsaugoti taiką, užkirsti kelią konfliktams, juos valdyti ir spręsti, taip pat spręsti su grėsmėmis tarptautiniam ir kibernetiniam saugumui susijusias problemas,“;

                                          —

                                          3 straipsnyje įrašyti naują 2a dalį: „2a. Iš Sąjungos biudžeto finansuojamos Priemonės administracinės išlaidos kasmet pateikiamos Ia priede (naujas) informacijai.“;

                                          —

                                          5 straipsnio c punktą iš dalies pakeisti taip: „c) operacija – karinė misija pagal bendrą saugumo ir gynybos politiką remiantis ES sutarties 42 straipsniu, siekiant vykdyti ES sutarties 43 straipsnio 1 dalyje nurodytas karinio ar gynybinio pobūdžio užduotis, įskaitant užduotis, patikėtas valstybių narių grupei pagal ES sutarties 44 straipsnį;“;

                                          —

                                          6 straipsnio pabaigoje įterpti naują pastraipą: „Visi civiliniai aspektai, turtas ar misijos pagal BUSP ir ypač pagal BSGP ar jų dalis finansuojami tik iš Sąjungos biudžeto.“;

                                          —

                                          7 straipsnį iš dalies pakeisti taip: „Kiekviena valstybė narė, Sąjungos vyriausiasis įgaliotinis užsienio reikalams ir saugumo politikai arba vyriausiasis įgaliotinis, pritariant Komisijai, gali teikti pasiūlymus dėl pagal šią Priemonę finansuojamų Sąjungos veiksmų pagal ES sutarties V antraštinę dalį. Vyriausiasis įgaliotinis laiku informuoja Europos Parlamentą apie tokį pasiūlymą.“;

                                          —

                                          10 straipsnio 1 dalis keičiama taip: „Sąjungos veiksmų, vykdomų naudojant Priemonės lėšas ir įgyvendinant kitą susijusią politiką, nuoseklumas užtikrinamas laikantis ES sutarties 21 straipsnio 3 dalies ir 26 straipsnio 2 dalies. Pagal Priemonę finansuojami Sąjungos veiksmai taip pat turi atitikti kitų sričių Sąjungos politikos trečiosiose šalyse ir tarptautinėse organizacijose tikslus;“;

                                          —

                                          10 straipsnyje įrašyti naują 3a dalį: „3a. Du kartus per metus vyriausiasis įgaliotinis pateikia atskaitą Europos Parlamentui dėl 1 dalyje nurodyto nuoseklumo.“;

                                          —

                                          11 straipsnyje įrašyti naują 2a dalį: „2a. Pagal Priemonę paskiriamas ryšių palaikymo su Europos Parlamentu pareigūnas. Be to, generalinio sekretoriaus pavaduotojas BSGP ir reagavimo į krizes klausimais kasmet keičiasi nuomonėmis su atitinkamu Parlamento organu ir reguliariai teikia informaciją.“;

                                          —

                                          12 straipsnio 1 dalis keičiama taip: „Įsteigiamas Priemonės komitetas (toliau – Komitetas), kurį sudaro po vieną atstovą iš kiekvienos dalyvaujančios valstybės narės. Europos išorės veiksmų tarnybos (EIVT) ir Komisijos atstovai kviečiami dalyvauti Komiteto posėdžiuose, bet nebalsuoja. Europos gynybos agentūros (EGA) atstovai gali būti kviečiami dalyvauti Komiteto posėdžiuose, kai svarstomi su EGA veiklos sritimi susiję klausimai, tačiau nebalsuoja ir nedalyvauja balsavime. Europos Parlamento atstovai gali būti kviečiami dalyvauti Komiteto posėdžiuose, tačiau nebalsuoja ir nedalyvauja balsavime.“;

                                          —

                                          13 straipsnio 8 dalis keičiama taip: „8. Administratorius užtikrina savo veiklos tęstinumą per 9 straipsnyje nurodytą kompetentingų karinių EIVT struktūrų administracinę struktūrą.“;

                                          —

                                          13 straipsnyje įrašyti naują 8a dalį: „8a. Administratorius dalyvauja informuojant Europos Parlamentą.“;

                                          —

                                          16 straipsnyje įrašyti naują 8a dalį: „8a. Operacijų vadovai dalyvauja informuojant Europos Parlamentą.“;

                                          —

                                          34 straipsnio 1 dalis keičiama taip: „Administratorius pasiūlo Komitetui ketverių metų laikotarpiui su galimybe laikotarpį pratęsti tiek, kad bendras laikotarpis neviršytų aštuonerių metų, paskirti Priemonės vidaus auditorių ir bent vieną vidaus auditoriaus pavaduotoją. Vidaus auditoriai turi turėti reikalingą profesinę kvalifikaciją ir užtikrinti deramas saugumo, objektyvumo ir nepriklausomumo garantijas. Vidaus auditorius negali būti įgaliojimus suteikiantis pareigūnas ar apskaitos pareigūnas; vidaus auditorius negali dalyvauti rengiant finansines ataskaitas.“;

                                          —

                                          47 straipsnio 4 dalis keičiama taip: „4. Bendrai finansuojamos įrangos ir infrastruktūros galutinės paskirties vietą tvirtina Komitetas, atsižvelgdamas į veiklos poreikius, žmogaus teises, saugumo ir nukreipimo rizikos vertinimą, susijusį su sertifikuotu galutiniu naudojimu ir galutiniais naudotojais, ir finansinius kriterijus. Galutinės paskirties vieta gali būti ši:

                                                      i)

                                                      infrastruktūros objektų atveju pagal Priemonę jie gali būti parduoti arba perduoti priimančiajai šaliai, valstybei narei arba trečiajai šaliai;

                                                      ii)

                                                      įrangą pagal Priemonę galima parduoti valstybei narei, priimančiajai šaliai arba trečiajai šaliai arba ji gali būti saugoma ir techniškai prižiūrima Priemonės, valstybės narės ar tokios trečiosios šalies ir panaudota kitoje operacijoje.“;

                                          —

                                          47 straipsnio 6 dalis keičiama taip: „6. Pardavimas arba perdavimas priimančiajai šaliai ar trečiajai šaliai vykdomas laikantis tarptautinės teisės, įskaitant susijusias žmogaus teisių nuostatas ir principą „nepakenk“, taip pat atitinkamų galiojančių saugumo taisyklių ir griežtai laikantis 2008 m. gruodžio 8 d. Tarybos bendroje pozicijoje 2008/944/BUSP, nustatančioje bendrąsias taisykles, reglamentuojančias karinių technologijų ir įrangos eksporto kontrolę, ir 2009 m. gegužės 5 d. Tarybos reglamente (EB) Nr. 428/2009, nustatančiame Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, nustatytus kriterijus;“;

                                          —

                                          48 straipsnio 1 dalis keičiama taip: „Vyriausiasis įgaliotinis gali pateikti Tarybai galimos veiksmų programos arba galimos ad hoc paramos priemonės koncepciją. Vyriausiasis įgaliotinis informuoja Europos Parlamentą apie tokią koncepciją.“;

                                          —

                                          49 straipsnio 1 dalis keičiama taip: „Taryba, remdamasi vyriausiojo įgaliotinio pasiūlymu, patvirtina veiksmų programas. Europos Parlamentas informuojamas apie patvirtintas veiksmų programas, kai jas patvirtina Taryba.“;

                                          —

                                          50 straipsnio 3 dalis keičiama taip: „Jei prašymas nepatenka į esamų veiksmų programų aprėptį, Taryba, remdamasi vyriausiojo įgaliotinio pasiūlymu, gali patvirtinti ad hoc paramos priemonę. Europos Parlamentas informuojamas apie patvirtintas ad hoc priemones, kai jas patvirtina Taryba.“;

                                          —

                                          52 straipsnio 2 dalyje įrašyti naują fa punktą: „fa) pateikiamas išsamus pagal Priemonę finansuojamos įrangos sąrašas;“;

                                          —

                                          53 straipsnio 1 dalies b punktą iš dalies pakeisti taip: „b) faktiškai pristatomi susijusios trečiosios valstybės ginkluotosioms pajėgoms, jeigu bus įvertinta, ar nepažeidžiami 2008 m. gruodžio 8 d. Tarybos bendroje pozicijoje 2008/944/BUSP, nustatančioje bendrąsias taisykles, reglamentuojančias karinių technologijų ir įrangos eksporto kontrolę, ir 2009 m. gegužės 5 d. Tarybos reglamente (EB) Nr. 428/2009, nustatančiame Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, nustatyti kriterijai;“;

                                          —

                                          53 straipsnio 1 dalies d punktą iš dalies pakeisti taip: „d) naudojami laikantis Sąjungos politikos, deramai atsižvelgiant į tarptautinę teisę, ypač dėl žmogaus teisių, ir į galutinių naudotojų pažymėjimus, visų pirma perdavimo nuostatas;“;

                                          —

                                          53 straipsnio 1 dalies e punktą iš dalies pakeisti taip: „e) valdomi atsižvelgiant į visus jų naudojimo, pardavimo ar perdavimo apribojimus arba ribojimus, dėl kurių nusprendė Taryba arba Komitetas, ir atsižvelgiant į atitinkamus galutinių naudotojų pažymėjimus, taip pat į 2008 m. gruodžio 8 d. Tarybos bendroje pozicijoje 2008/944/BUSP, nustatančioje bendrąsias taisykles, reglamentuojančias karinių technologijų ir įrangos eksporto kontrolę, ir 2009 m. gegužės 5 d. Tarybos reglamente (EB) Nr. 428/2009, nustatančiame Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, nustatytus kriterijus;“;

                                          —

                                          54 straipsnio 1 dalis keičiama taip: „Kiekvienas įgyvendinantis subjektas, kuriam patikėta įgyvendinti pagal Priemonę finansuojamas išlaidas, privalo laikytis patikimo finansų valdymo ir skaidrumo principų, atlikti būtinus rizikos vertinimus bei galutinio naudojimo patikras ir tinkamai atsižvelgti į pagrindines ES vertybes ir tarptautinę teisę, ypač į žmogaus teisių teisę ir principą „nepakenk“. Turi būti vykdomas visų šių įgyvendinančių subjektų išankstinis rizikos vertinimas, norint įvertinti galimą riziką žmogaus teisėms ar valdymui.“;

                  2.

                  rekomenduoja Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai:

                              a)

                              konsultuotis su Parlamentu dėl rekomenduojamų pakeitimų ir užtikrinti, kad būtų atsižvelgta į Europos Parlamento požiūrį, kaip nurodyta ES sutarties 36 straipsnyje;

                              b)

                              pagal ES sutarties 36 straipsnį visapusiškai įgyvendinti Parlamento požiūrį, rengiant pasiūlymus dėl daugiamečių veiksmų programų ar ad hoc paramos priemonių ir, be kita ko, atsiimti pasiūlymus, kuriems nepritarė Parlamentas;

                              c)

                              pateikti visapusišką sprendimo finansinio poveikio vertinimą nurodant jo poveikį ES biudžetui ir, visų pirma, papildomus personalo poreikius;

                              d)

                              Tarybos sprendimų dėl Europos taikos priemonės projektus pateikti Parlamentui konsultacijai tuo pačiu metu kaip Tarybai ir Politiniam ir saugumo komitetui, paliekant Parlamentui laiko pateikti savo nuomonę; ragina Sąjungos vyriausiąjį įgaliotinį užsienio reikalams ir saugumo politikai ir Komisijos pirmininko pavaduotoją iš dalies pakeisti Tarybos sprendimų projektus, kai Parlamentas prašo tai padaryti;

                              e)

                              užtikrinti, laikantis ES sutarties 18 straipsnio nuostatų, suderinamumą su dabartiniais ES fondais, programomis ir priemonėmis, Europos taikos priemonės nuoseklumą, atsižvelgiant į visus kitus ES išorės veiksmų aspektus, visų pirma kalbant apie Pajėgumų stiprinimo saugumui ir vystymuisi remti iniciatyvą ir siūlomą Kaimynystės, vystomojo ir tarptautinio bendradarbiavimo priemonę, kuri visais atvejais turi būti įgyvendinama vykdant platesnio masto saugumo sektoriaus reformos programą, kurioje turi būti tvirtos sudedamosios dalys, susijusios su geru valdymu, kovos su smurtu dėl lyties nuostatos ir ypač nuostatos dėl saugumo sistemos civilinės priežiūros ir ginkluotųjų pajėgų demokratinės kontrolės;

                              f)

                              nuolat teikti Parlamentui informaciją apie Rezoliucijos Nr. 1325 dėl moterų, taikos ir saugumo įgyvendinimo pažangą ir konsultuotis su Parlamentu dėl rekomenduojamo lyčių aspekto integravimo, daugiausia dėmesio skiriant moterų vaidmeniui vykdant konfliktų prevenciją ir juos sprendžiant, atstatymo po konfliktų ir taikos derybų srityse, taip pat reguliariai vertinant priemones, kurių imtasi siekiant nuo smurto konfliktinėse situacijose apsaugoti pažeidžiamus asmenis, įskaitant moteris ir mergaites;

                              g)

                              atsižvelgiant į ES sutarties 18 straipsnį užtikrinti, kad ETP būtų suderinama su visais kitais ES išorės veiksmų aspektais, įskaitant vystymosi ir humanitarinės politikos sritis, ir siekiant skatinti atitinkamų trečiųjų šalių vystymąsi ir sumažinti bei panaikinti skurdą jose;

                  3.

                  paveda Pirmininkui perduoti šią rezoliuciją Tarybai ir Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai ir informacijai – Europos išorės veiksmų tarnybai ir Komisijai.

         (1)  https://sustainabledevelopment.un.org/

         (2)  OL L 58, 2015 3 3, p. 1.

         (3)  OL L 84, 2015 3 28, p. 39.

         (4)  OL L 77, 2014 3 15, p. 1.

         (5)  OL L 335, 2017 12 15, p. 6.

         (6)  OL L 335, 2017 12 15, p. 6.

         (7)  OL L 58, 2015 3 3, p. 17.

         (8)  OL L 335, 2008 12 13, p. 99.

         (9)  OL L 134, 2009 5 29, p. 1.

         (10)  OL L 210, 2013 8 6, p. 1.

         (11)  OL C 353, 2016 9 27, p. 68.

         (12)  OL C 224, 2018 6 27, p. 18.

         (13)  OL C 369, 2018 10 11, p. 36.

         (14)  Priimti tekstai, P8_TA(2018)0514.

         (15)  OL C 215, 2018 6 19, p. 202.


title: Komisijos rekomendacija (ES) 2021/554 2021 m. kovo 30 d. dėl pranešimų, teiktinų pagal Europos Parlamento ir Tarybos direktyvos (ES) 2018/1972, kuria nustatomas Europos elektroninių ryšių kodeksas, 32 straipsnyje nustatytas procedūras, formos, turinio, terminų ir informacijos išsamumo

text:
               2021 3 31

               LT

               Europos Sąjungos oficialusis leidinys

               L 112/5

      KOMISIJOS REKOMENDACIJA (ES) 2021/554
      2021 m. kovo 30 d.
      dėl pranešimų, teiktinų pagal Europos Parlamento ir Tarybos direktyvos (ES) 2018/1972, kuria nustatomas Europos elektroninių ryšių kodeksas, 32 straipsnyje nustatytas procedūras, formos, turinio, terminų ir informacijos išsamumo
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2018 m. gruodžio 11 d. Europos Parlamento ir Tarybos direktyvą (ES) 2018/1972, kuria nustatomas Europos elektroninių ryšių kodeksas (1) (toliau – Kodeksas), ypač į jos 34 straipsnį,
      kadangi:

                  (1)

                  Kodekse nustatyta, kad nacionalinės reguliavimo institucijos (toliau – NRI) turi prisidėti prie vidaus rinkos plėtros skaidriai dirbdamos vienos su kitomis ir su Komisija bei Europos Parlamento ir Tarybos reglamentu (ES) 2018/1971 (2) įsteigta Europos elektroninių ryšių reguliuotojų institucija (toliau – BEREC), siekdamos užtikrinti, kad Kodeksas visose valstybėse narėse būtų taikomas nuosekliai;

                  (2)

                  siekiant užtikrinti, kad nacionaliniu lygmeniu priimami sprendimai nedarytų neigiamo poveikio elektroninių ryšių vidaus rinkai arba reguliavimo sistemos tikslams, reikalaujama, kad NRI praneštų Komisijai, BEREC ir kitų valstybių narių NRI apie Kodekso 32 straipsnio 3 dalyje nurodytų priemonių projektus. Reikalavimas pateikti šį pranešimą yra esminis procedūrinis reikalavimas. Todėl, jei jo nesilaikoma, be kita ko, nepranešama apie sprendimų, kuriais tikslinami arba keičiami reguliuojamieji įpareigojimai, apie kuriuos pranešta anksčiau, projektus, atitinkama priemonė gali būti panaikinta pagal nacionalinę teisę (3);

                  (3)

                  Kodekso 32 ir 33 straipsniuose nustatomos tam tikros pranešimų nagrinėjimo procedūros ir privalomi terminai;

                  (4)

                  siekiant užtikrinti bendradarbiavimo ir konsultavimosi mechanizmo veiksmingumą ir didinti teisinį tikrumą, Komisijos rekomendacijoje 2003/561/EB (4) buvo pateikta rekomendacijų, susijusių su pagrindiniais procedūriniais pranešimų teikimo pagal atitinkamas nuostatas aspektais. Rekomendacija 2003/561/EB vėliau pakeista Rekomendacija 2008/850/EB (5), kuria siekta dar labiau supaprastinti ir patobulinti pranešimo proceso gaires. Šios rekomendacijos tikslas – atnaujinti taikomas gaires siekiant atsižvelgti į naujausią praktiką ir Kodekso nuostatas;

                  (5)

                  paaiškėjo, kad tiek Komisijai, tiek NRI yra labai naudinga susisiekti prieš pranešimo pateikimą. Tokio NRI dažnai pageidaujamo susisiekimo tikslas yra aptarti su priemonių projektais susijusius formos ir turinio klausimus. Užmezgusios tokius ryšius NRI gali pristatyti savo priemonių projektus ir atvirai su Komisijos tarnybomis aptarti siūlomas nacionalines priemones. Todėl NRI turėtų būti skatinamos išreikšti pageidavimą susisiekti prieš pranešimo pateikimą kuo ankstesniu etapu (prieš nacionalines konsultacijas ir (arba) po jų), ypač tais atvejais, kai priemonių projektai yra susiję su rinkos peržiūromis;

                  (6)

                  Komisijos tarnybos ir pranešimą pateikusios NRI susisiekti gali įvairiais pranešimo proceso etapais, be kita ko, kai Komisijos tarnybos prašo NRI pateikti papildomos informacijos arba iš karto po to, kai Komisija patvirtina pastabų raštus ar raštus dėl pastabų nebuvimo arba priima sprendimus pradėti nuodugnaus tyrimo etapą;

                  (7)

                  Kodekse nustatyta, kad NRI gali bet kuriuo metu atsiimti priemonės projektą, apie kurį pranešė. Jei priemonės projektas, apie kurį pranešta, atsiimamas per pradinį vieno mėnesio laikotarpį, informacija apie tą priemonę visada pašalinama iš saugioje elektroninėje sąsajoje veikiančio registro (6). Tačiau jei priemonės projektas, apie kurį pranešta, atsiimamas tik Komisijai pagal Kodekso 32 straipsnio 6 dalies a punktą priėmus sprendimą, kuriuo reikalaujama, kad NRI atsiimtų priemonės projektą, informacija apie tą priemonę skaidrumo tikslais paliekama saugioje elektroninėje sąsajoje. Bet kuriuo atveju viešojoje saugios elektroninės sąsajos dalyje paskelbiamas pranešimas apie atsiėmimą;

                  (8)

                  siekiant pateikti NRI papildomų gairių dėl priemonių projektų turinio, šioje rekomendacijoje nustatoma, kokią būtinąją informaciją apie priemonių projektų turinį reikėtų pateikti, kad būtų galima tinkamai juos įvertinti. Tai turėtų padėti sumažinti ir informacijos, kurios Komisijai tenka prašyti vėliau, vertinant pranešimą, kiekį;

                  (9)

                  turi būti atsižvelgiama, viena vertus, į poreikį užtikrinti, kad vertinimas būtų veiksmingas, kita vertus, į būtinybę kuo labiau supaprastinti administracines procedūras. Šiuo atžvilgiu pranešimų teikimo mechanizmas neturėtų užkrauti susijusioms šalims nereikalingos administracinės naštos. Kad Komisijai, BEREC ir kitoms NRI būtų paprasčiau nagrinėti priemonės projektą, apie kurį pranešta, ir kad procesas būtų spartesnis, NRI turėtų naudotis pranešimo formų rinkiniu;

                  (10)

                  siekiant didinti su priemonių projektais, apie kuriuos pranešama, susijusį skaidrumą ir sudaryti palankesnes sąlygas NRI, BEREC ir Komisijai keistis informacija apie tokias priemones, paskelbtuose standartinės ir trumposios formų pranešimuose turėtų būti aiškiai ir glaustai aprašyti pagrindiniai priemonės projekto, apie kurį pranešama, elementai. Tų formų šablonuose nurodoma, kad prašoma informacija atitinkamuose šablono skirsniuose turėtų būti pateikiama, jei tai taikytina, taigi ne visa informacija bus aktuali kiekvienu konkrečiu atveju;

                  (11)

                  siekiant mažinti visoms susijusioms šalims tenkančią administracinę naštą, apie kartotinio ir (arba) techninio pobūdžio tam tikrų kategorijų priemonių projektus turėtų būti pranešama naudojant trumpąją pranešimo formą. NRI dažnai keičia techninius anksčiau nustatytų taisomųjų priemonių elementus siekdamos atsižvelgti į aktualius ekonominius rodiklius ar veiksnius (pavyzdžiui, su įranga susijusių išlaidų, darbo sąnaudų, infliacijos lygio ar nekilnojamojo turto nuomos kainų pokyčius) arba atnaujinti prognozes ar prielaidas. Trumposios formos pranešimu turėtų būti pranešama tik apie tuos elementų pakeitimus ar atnaujinimus, dėl kurių nesikeičia anksčiau nustatytų taisomųjų priemonių pobūdis ar bendra taikymo sritis. Vertinti tokius priemonių projektus gali būti paprasčiau, todėl, kaip jau yra buvę, Komisija tokį vertinimą gali atlikti ir per trumpesnį nei vieno mėnesio laikotarpį. Be to, Komisijos patirtis rodo, kad vertinant tokius priemonių projektus jai dažnai neprireikia pateikti pastabų NRI pagal Kodekso 32 straipsnio 3 dalį. Todėl rekomendacijoje paaiškinama, kokiais atvejais galima naudoti trumpąją pranešimo formą;

                  (12)

                  kita vertus, apie esminius taisomųjų priemonių pobūdžio ar taikymo srities pakeitimus, kurie daro akivaizdų poveikį rinkai, pavyzdžiui, pokyčius, susijusius su išlaidų ar kainų skaičiavimo metodika (7), tarifų mažinimo planų nustatymu ar kainų lygiu (išskyrus kainų pokyčius, kuriuos lemia tik pirmiau nurodyti aktualių ekonominių rodiklių ar veiksnių pokyčiai), turėtų būti pranešama naudojant standartinę pranešimo formą;

                  (13)

                  pranešimo formų rinkinyje, kai taikytina, taip pat turėtų būtų pateikta nurodymų dėl pranešimų, susijusių su naujomis Kodekso nuostatomis, turinio. Tai visų pirma pasakytina apie pranešimus, patenkančius į Kodekso 61 ir 76 straipsnių (simetriniai prieigos įpareigojimai ir bendro investavimo pasiūlymai) ir Kodekso 78–81 straipsnių (savanoriškas atskyrimas, įsipareigojimai, tik didmeninę veiklą vykdančios įmonės ir perėjimas nuo senosios infrastruktūros) taikymo sritį;

                  (14)

                  mechanizmas, suteikiantis Komisijai galimybę reikalauti, kad NRI atšauktų planuojamas priemones, susijusias su rinkos apibrėžimu ir didelę įtaką rinkoje turinčių įmonių įvardijimu, tais atvejais, kai tokios priemonės sukurtų vidaus rinkos kliūčių arba būtų nesuderinamos su Sąjungos teise, labai padėjo užtikrinti, kad valstybėse narėse būtų taikomi nuoseklūs reguliavimo metodai. Nustatyta, kad šis mechanizmas veiksmingai padeda paaiškinti aplinkybes, kuriomis turėtų būti taikomas ex ante reguliavimas;

                  (15)

                  patirtis, įgyta taikant vidaus rinkos procedūrą pagal Europos Parlamento ir Tarybos direktyvos 2002/21/EB (8) 7 ir 7a straipsnius, rodo, kad atvejai, kuriais NRI taisomąsias priemones panašiomis rinkos sąlygomis taiko nenuosekliai, gali pakenkti elektroninių ryšių vidaus rinkai;

                  (16)

                  Kodekse Komisijai suteikti nauji įgaliojimai tais atvejais, kai BEREC pritaria jos susirūpinimui, reikalauti, kad NRI atsiimtų priemonių projektus, susijusius su: sprendimu įpareigojimus taikyti ir už pirmojo koncentracijos arba skirstymo taško, taip siekiant pašalinti dideles ir ilgalaikes ekonomines ar fizines kliūtis kurti tokią pačią infrastruktūrą (Kodekso 61 straipsnio 3 dalis), arba su ii) naujų itin didelio pralaidumo tinklų reguliavimo tvarka (Kodekso 76 straipsnis).

                  (17)

                  siekiant įgyvendinti Kodekso 3 straipsnyje nustatytus bendruosius tikslus, visų pirma tikslą pašalinti likusias vidaus rinkos kliūtis ir tikslą skatinti reguliavimo nuspėjamumą, labai svarbu, kad būtų visiškai laikomasi Kodekso 32 straipsnyje nustatytos pranešimų teikimo tvarkos;

                  (18)

                  kad 32 straipsnyje nustatytas konsultacijų mechanizmas būtų skaidresnis ir veiksmingesnis, Komisija, kitos NRI ir BEREC turėtų turėti galimybę lengvai patikrinti, ar ir kaip pranešimą pateikusi NRI atsižvelgė į pateiktas pastabas dėl priemonės projekto, apie kurį pranešta. Šiuo tikslu, pateikdama Komisijai, BEREC arba kitoms NRI priimtą priemonę, dėl kurios anksčiau buvo gauta jų pastabų, NRI turėtų nurodyti, kokiu būdu ji, kiek tik galima, atsižvelgė į tas pastabas;

                  (19)

                  pagal Kodekso 67 straipsnio 5 dalį NRI teikiamuose prašymuose pratęsti pranešimo apie naują rinkos tyrimą terminą turi būti pateikiama pakankamai pagrįstos informacijos, kad Komisija galėtų įvertinti, ar prašymą pratęsti terminą galima patenkinti;

                  (20)

                  2021 m. vasario 12 d. BEREC pagal Kodekso 34 straipsnį pateikė savo nuomonę dėl šios rekomendacijos (9),

            REKOMENDUOJA:

         Ryšių kanalai

                  1.

                  NRI raginamos pasinaudoti galimybe per susitikimą prieš pranešimo pateikimą (jei patogiau, jis gali vykti telefonu arba vaizdo konferencijos būdu) neoficialiai su Komisijos tarnybomis aptarti preliminarius nustatytus faktus arba klausimus dėl būsimų priemonių projektų. Taip susisiekti prieš pranešimo pateikimą skatinama prieš Kodekso 23 straipsnio 1 dalyje numatytas nacionalines konsultacijas ir (arba) po jų. Susisiekti prieš pranešimo pateikimą ypač svarbu, jei priemonės projektas yra susijęs su rinkos peržiūra, tačiau tai aktualu ir taisomųjų priemonių atveju. Tokiais atvejais, ypač jei priemonės projektą po viešų konsultacijų reikia iš esmės keisti, raginama, prieš oficialiai pateikiant pranešimą apie tokias priemones pagal Kodekso 32 straipsnio 3 dalį, papildomai susisiekti su Komisija.

                  2.

                  NRI pranešimus turėtų teikti per Komisijos nurodytą saugią elektroninę sąsają.

                  3.

                  Jei dėl techninių ar kitų priežasčių su pranešimu susijusių dokumentų neįmanoma įkelti į saugią elektroninę sąsają, NRI tuos dokumentus Komisijai gali atsiųsti elektroniniu paštu. Nepaisant to, kitos NRI ir BEREC gali su tais dokumentais susipažinti saugioje elektroninėje sąsajoje, nes Komisija nedelsdama juos joje išsaugo. Dokumentus, kurie išimties tvarka buvo išsiųsti elektroniniu paštu, NRI turėtų įkelti į saugią elektroninę sąsają, kai tik tai tampa techniškai įmanoma.

                  4.

                  Kai pranešimas įkeliamas į saugią elektroninę sąsają (užregistruojamas), Komisija gali pagal Kodekso 20 straipsnio 2 dalį nusiųsti NRI prašymą pateikti informacijos arba paaiškinimų. NRI rekomenduojama prašomą informaciją, jeigu ji turima, pateikti per tris darbo dienas (10). NRI turėtų informuoti Komisijos tarnybas apie keblumus, kurių joms gali kilti siekiant laikytis šio termino.

                  5.

                  Kita NRI arba BEREC pastabas dėl pranešimo gali teikti bet kuria savo pasirinkta oficialiąja kalba, kuri galėtų palengvinti konsultacijas su visomis kitoms NRI. Šias pastabas Komisijai, BEREC ir kitoms NRI ji turėtų pateikti elektroninėmis priemonėmis, pageidautina, įkelti į viešąją Komisijos saugios elektroninės sąsajos dalį.

                  6.

                  Prieš paskelbiant Komisijos pastabų raštą arba raštą dėl pastabų nebuvimo viešojoje Komisijos saugios elektroninės sąsajos dalyje, NRI turėtų per tris darbo dienas nustatyti, kuri jame pateikta informacija yra konfidenciali, ir ją pašalinti ir paprašyti ištaisyti klaidas, jei jų yra.

                  7.

                  NRI gali bet kuriuo metu nuspręsti atsiimti priemonės projektą, apie kurį pranešta. Tokiu atveju NRI turėtų į saugią elektroninę sąsają įkelti pranešimą apie atsiėmimą.

                  8.

                  Jei NRI priima priemonės projektą, apie kurį anksčiau buvo pranešta pagal Kodekso 32 straipsnio 3 dalį ir dėl kurio buvo gauta Komisijos, BEREC ar kitos NRI pastabų, ji turėtų Komisijai, BEREC ir kitoms NRI pateikti priimtą priemonę ir nurodyti, kokiu būdu ji, kiek tik galima, atsižvelgė į gautas pastabas. Kad būtų užtikrintas didesnis skaidrumas ir paprastesnė priimtų priemonių pateikimo tvarka, NRI kartu su Komisijai teikiama priimta priemone turėtų pateikti užpildytą IV priede nustatytą formą.

         Pranešimuose pateiktinos informacijos išsamumas

                  9.

                  Pranešimai turėtų būti teikiami kuria nors iš oficialiųjų Sąjungos kalbų. Standartinė pranešimo forma (I ir II priedai) ir trumpoji pranešimo forma (III priedas), kartu vadinamos pranešimo formų rinkiniu, ir pranešimas apie priimtas priemones (IV priedas) gali būti teikiami bet kuria oficialiąja kalba, kuri galėtų palengvinti NRI ir BEREC keitimąsi informacija.

                  10.

                  Priemonių projektai, apie kuriuos praneša NRI, turėtų būti tinkamai pagrįsti ir prie jų turėtų būti pridedami visi kiti priemonei įvertinti reikalingi dokumentai. Visa NRI teikiama informacija turėtų būti išsami, o pranešimo formoje turėtų būti pateikiama jos santrauka.

                  11.

                  Kad būtų padidintas pranešimų teikimo mechanizmo veiksmingumas, NRI ir rinkos dalyvių teisinis tikrumas ir užtikrintas savalaikis reguliavimo priemonių įgyvendinimas, pageidautina, kad NRI pranešime apie rinkos tyrimą, jei įmanoma, būtų nurodytos ir NRI siūlomos taisomosios priemonės, skirtos nustatytiems rinkos trūkumams šalinti. Jei priemonės projektas susijęs su rinka, kuri, kaip nustatyta, yra konkurencinga, ir jau yra nustatyta su ta rinka susijusių taisomųjų priemonių, pranešime taip pat turėtų būti pateiktas pasiūlymas dėl tų įpareigojimų panaikinimo.

                  12.

                  Pranešimo formų rinkiniu nesiekiama atstoti priemonės projekto, apie kurį pranešama, – tinkamai naudojamos šios formos turėtų padėti Komisijai, BEREC ir kitų valstybių narių NRI patikrinti, ar priemonės projektas, apie kurį pranešama, iš tiesų apima visą informaciją, kurios reikia, kad jos galėtų pagal Kodekso 32 ir 33 straipsnius atlikti savo užduotis per tuose straipsniuose nustatytą terminą.

                  13.

                  NRI turėtų įrašyti prašomą informaciją atitinkamuose pranešimo formos skirsniuose ir nurodyti, kurioje priemonės projekto, apie kurį pranešama, dalyje ta informacija pateikiama.

                  14.

                  NRI raginamos iš anksto, visų pirma susisiekiant prieš pranešimo pateikimą, su Komisija neoficialiai aptarti klausimus dėl to, ar konkreti nacionalinė priemonė patektų į Kodekso 32 straipsnio 3 dalies taikymo sritį, ir dėl planuojamų pranešimų formos ar turinio. Taigi NRI skatinamos konsultuotis su Komisija dėl bet kokių su pranešimo formų rinkiniu susijusių aspektų ar klausimų, visų pirma dėl informacijos, kurią prašoma pateikti, pobūdžio.

         Standartinės formos pranešimai

                  15.

                  Išskyrus šios rekomendacijos 18 punkte nurodytus atvejus, prie Komisijai, BEREC ir kitoms NRI teikiamų priemonių projektų turėtų būti pridedama tinkamai užpildyta I ir II prieduose nustatyta standartinė pranešimo forma.

                  16.

                  Pranešant apie priemonių projektus turėtų būti pateikiama visa ši informacija (jei taikytina):

            a)
            informacija, kurią būtina pateikti visuose standartinės formos pranešimuose

                  1)

                  NRI vykdytų išankstinių viešų konsultacijų datos ir rezultatai;

                  2)

                  nacionalinės konkurencijos institucijos nuomonė, jeigu ji buvo pateikta;

            b)
            papildoma informacija, kurią būtina pateikti pranešant apie priemonės projektą, susijusį su rinkos tyrimu ir taisomųjų priemonių nustatymu (Kodekso 64, 67 ir 68 straipsniai)

                  1)

                  atitinkama produktų ar paslaugų rinka (11), visų pirma produktų ir paslaugų, kurie turi būti įtraukiami arba neįtraukiami į atitinkamą rinką remiantis paklausos ir pasiūlos pakeičiamumu, apibūdinimas. Jei rinkos tyrimo tikslais priemonės projekte yra apibrėžiama atitinkama rinka, kuri yra kitokia nei nurodytosios Komisijos rekomendacijoje (ES) 2020/2245 (12), NRI turėtų įrodyti atitiktį Kodekso 67 straipsnio 1 dalyje nustatytiems kriterijams;

                  2)

                  atitinkama geografinė rinka, įskaitant pagrįstą konkurencijos sąlygų analizę, atliktą remiantis paklausos ir pasiūlos pakeičiamumu, taip pat geografinei analizei naudota informacija ir duomenys, susiję su pagrindinio geografinio vieneto pasirinkimu ir naudotais struktūriniais ir elgsenos rodikliais (t. y., jei taikytina, konkuruojančių tinklų skaičiumi, rinkos dalimis ir jų kitimo tendencijomis, kainodaros politikos ar kainų skirtumų regioniniu lygmeniu analize ir elgsenos modeliais) (13);

                  3)

                  pagrindinės įmonės, vykdančios veiklą atitinkamoje rinkoje;

                  4)

                  atitinkamos rinkos tyrimo rezultatai, visų pirma išvados dėl veiksmingos konkurencijos buvimo ar nebuvimo atitinkamoje didmeninėje rinkoje, susijusios mažmeninės rinkos analizė ir konkurencijos buvimo ar nebuvimo priežastys, t. y. priemonės projektas, apie kurį pranešama, turėtų apimti informaciją apie įvairioms įmonėms tenkančias rinkos dalis (pageidautina, ir pagal vertę, ir pagal apimtį) bei šių dalių kitimo tendencijas ir atitinkamais atvejais apie kitus aktualius kriterijus, pavyzdžiui, kliūtis patekti į rinką, masto ir įvairovės ekonomiją, vertikaliąją integraciją, infrastruktūros, kuri nėra lengvai dubliuojama, kontrolę, technologinius privalumus ar pranašumą, nedidelę atsveriamąją pirkėjų galią ar jos nebuvimą, geras galimybes ar privilegijas naudotis kapitalo rinkomis (finansiniais ištekliais), bendrą įmonės dydį, produktų (paslaugų) diversifikaciją, gerai išplėtotą platinimo ir prekybos tinklą, potencialios konkurencijos nebuvimą ir kliūtis plėtrai;

                  5)

                  jei taikytina, įmonės, kurios bus įvardytos kaip individualiai ar kartu didelę įtaką rinkoje turinčios įmonės, ir tokį įvardijimą pagrindžiantys argumentai, įrodymai ir visa kita susijusi faktinė informacija;

                  6)

                  jei pranešama apie priemonių projektus, patenkančius į Kodekso 68 straipsnio taikymo sritį, konkretūs reguliuojamieji įpareigojimai, pasiūlyti siekiant spręsti veiksmingos konkurencijos stokos atitinkamoje rinkoje problemą, arba tais atvejais, kai nustatyta, kad konkurencija atitinkamoje rinkoje yra veiksminga, ir kai jau yra nustatyta tokių su ta rinka susijusių įpareigojimų, priemonių projektai, pasiūlyti siekiant tuos įpareigojimus panaikinti;

                  7)

                  jei pranešama apie priemonių projektus, patenkančius į Kodekso 76 straipsnio 2 dalies taikymo sritį, pranešime visų pirma turėtų būti: išsamiai aprašytas įsipareigojimas, kurį pasiūlė prisiimti didelę įtaką rinkoje turintis operatorius, ir nurodyta, kaip tas įsipareigojimas atitinka Kodekso 76 straipsnio 1 dalyje nustatytas sąlygas; aprašyta naujų itin didelio pralaidumo tinklų elementų, kuriems taikomas įsipareigojimas, reguliavimo tvarka, bendrai investuojantys subjektai, šių subjektų bendro investavimo lygis ir tikėtinas jų konkurencinis vaidmuo rinkoje; jei aktualu, aprašytos pagal Kodekso 76 straipsnio 2 dalies trečią pastraipą nustatytos taisomosios priemonės ir priežastys, pagrindžiančios tokių taisomųjų priemonių nustatymą, išlaikymą arba koregavimą;

                  8)

                  jei pranešama apie priemonių projektus, patenkančius į Kodekso 79 straipsnio taikymo sritį, be kita ko, turėtų būti pateikiamas sprendimas dėl įsipareigojimų (jei jis ir priemonės projektas yra atskiri dalykai) ir išsamiai aprašytos sąlygos, su kuriomis sutiko NRI, bei atlikto rinkos tyrimo pobūdis ir rezultatai;

                  9)

                  jei pranešama apie priemonių projektus, patenkančius į Kodekso 80 straipsnio taikymo sritį, be kita ko, turėtų būti pateikiama aktuali informacija, detaliai rodanti, kad yra tenkinamos Kodekso 80 straipsnio 1 dalyje nustatytos tam tikrų su didele įtaka rinkoje susijusių įpareigojimų panaikinimo sąlygos;

                  10)

                  teikiant pranešimus pagal Kodekso 68 straipsnio 3 dalies antrą pastraipą, be kita ko, reikėtų tinkamai pagrįsti, kodėl Komisijos prašoma leisti didelę įtaką rinkoje turintiems operatoriams nustatyti kitus nei Kodekso 69–74 ir 76 bei 80 straipsniuose nurodytieji prieigos ir sujungimo įpareigojimus;

                  11)

                  teikiant pranešimus, patenkančius į Kodekso 68 straipsnio 5 dalies taikymo sritį, be kita ko, reikėtų tinkamai pagrįsti, kodėl planuojamos priemonės yra būtinos siekiant laikytis tarptautinių įsipareigojimų;

            c)
            papildoma informacija, kurią būtina pateikti pranešant apie kitų rūšių priemonių projektus (Kodekso 61 straipsnis)

                  1)

                  jei pranešama apie priemonių projektus, patenkančius į Kodekso 61 straipsnio 1–4 dalių taikymo sritį, priemonės projekte, be kita ko, turėtų būti nurodomos poveikį patirsiančios įmonės, priemonės projektas pagrindžiamas remiantis taikomu teisiniu pagrindu, aprašomi nustatysimi įpareigojimai ir pateikiama nuoroda į susijusius priemonių projektus, apie kuriuos pranešta anksčiau, be kita ko, į 4 papunktyje nurodytus atitinkamos rinkos, kuriai gali būti padarytas poveikis, tyrimo rezultatus;

                  2)

                  į Kodekso 61 straipsnio 3 dalies taikymo sritį patenkančiuose priemonių projektuose visų pirma turėtų būti aprašoma, kaip NRI nustatė pirmąjį koncentracijos arba skirstymo tašką ir (arba) už jo esantį tašką, kuriame galima užtikrinti prieglobą pakankamam galutinių naudotojų jungčių skaičiui, kad efektyvi įmonė galėtų įveikti dideles nustatytas kliūtis kurti tokią pačią infrastruktūrą, taip pat pateikiama informacija ir argumentai, pagrindžiantys išvadą, kad tokių pačių tinklo elementų sukurti neįmanoma ir dėl to įpareigojimai yra pagrįsti. Jei NRI siūlo nustatyti 61 straipsnio 3 dalies antroje pastraipoje numatytus įpareigojimus, jos, be kita ko, turėtų aprašyti, kurias iš ekonominių ar fizinių kliūčių kurti tokią pačią infrastruktūrą jos laiko didelėmis ir ilgalaikėmis, nurodyti, kokias mažmeninio lygmens konkurencijos ir rinkos nepakankamumo problemas siekiama spręsti siūlomais įpareigojimais ir pagrįsti visas išimtis, kurios būtų taikomos, pavyzdžiui, nurodyti, kaip būtų nustatoma, kurie tinklo diegimo atvejai gali būti laikomi naujais ir kurie projektai gali būti laikomi mažais.

         Trumposios formos pranešimai

                  17.

                  Priemonių projektai, kurie turėtų būti teikiami tinkamai užpildant III priede nustatytą trumpąją pranešimo formą, yra:

                              a)

                              vien techninio pobūdžio priemonių projektai, kuriais atjauninami anksčiau nustatytų taisomųjų reguliavimo priemonių elementai ir nedaromas akivaizdus poveikis rinkai. Tai gali būti priemonių projektai, kuriais atliekami smulkūs standartiniuose pasiūlymuose jau nustatytų įpareigojimų pakeitimai, arba priemonių projektai, apie kuriuos pranešama antrą kartą (14) ir kuriuose nebuvo atlikta jokių pakeitimų arba buvo padaryti tik techninio pobūdžio pakeitimai;

                              b)

                              su ekonominio atkartojimo bandymu susijusių sprendimų atnaujinimai, kuriais nekeičiama pagrindinė metodika (pavyzdžiui, naujų kainų (pasiūlymų) bandymas);

                              c)

                              vėlesni pranešimai apie kitus operatorių įpareigojimus, nustatomus pagal tą patį jau taikytą principą arba metodiką (pavyzdžiui, su skambučių užbaigimo rinkomis susijusių įpareigojimų atnaujinimas), su sąlyga, kad pakeitimai yra susiję tik su taisomosiomis priemonėmis ir nėra susiję su rinkos apibrėžimu ir didelę įtaką rinkoje turinčių įmonių įvardijimu;

                              d)

                              į Kodekso 76 straipsnio 2 dalies taikymo sritį patenkantys priemonių projektai su sąlyga, kad tai yra tik vėlesnių individualių sprendimų, priimamų pagal bendro investavimo schemą, apie kurią buvo pranešta ir kuri buvo įvertinta anksčiau, projektai ir kad per laikotarpį nuo tada, kai buvo atliktas bendro investavimo schemos vertinimas, aplinkybės iš esmės nepasikeitė (15).

                  18.

                  Pranešant apie 17 punkte nurodytus priemonių projektus NRI turėtų pakakti užpildyti ir pateikti trumpąją pranešimo formą ir įkelti priemonės projektą į Komisijos saugią elektroninę sąsają, kad jis taptų viešai prieinamas. Jei Komisija, vertindama priemonę, apie kurią pranešta, nusprendžia, kad reikia papildomų dokumentų, ji gali jų paprašyti bet kuriuo procedūros etapu.

                  19.

                  Tačiau, jei Komisija, per penkias darbo dienas patikrinusi, ar yra tenkinamos sąlygos, kuriomis trumposios formos pranešimas gali būti priskiriamas prie vienos iš 17 punkte išvardytų kategorijų, nusprendžia, kad tos sąlygos nėra tenkinamos, pranešimą pateikusi NRI tą priemonės projektą turėtų nedelsdama pateikti naudodama standartinę pranešimo formą. Tokiais atvejais peržiūrai skirtas vieno mėnesio laikotarpis nebūtų pertraukiamas.

                  20.

                  Planuodamos pateikti pranešimus pagal Kodekso 68 straipsnio 3 dalies antrą–ketvirtą pastraipas, NRI turėtų numatyti, kad sprendimui, kuriuo suteikiamas leidimas taikyti priemones, priimti Komisijai prireiks ne mažiau kaip penkių mėnesių, nes dėl priemonių, kurios patvirtinamos pagal 118 straipsnio 3 dalį priimant įgyvendinimo aktus, būtina konsultuotis su BEREC.

         Pranešimų registravimas

                  21.

                  16 ir 17 punktuose išvardyti pranešimai, pateikti naudojantis pranešimų formų rinkiniu, registruojami jų pateikimo tvarka. NRI turėtų atkreipti dėmesį į tai, kad peržiūrai skirtas vieno mėnesio laikotarpis prasideda nuo pranešimo apie priemonės projektą gavimo momento.

                  22.

                  Pranešimo gavimo patvirtinimas ir pranešimui suteiktas numeris turėtų būti užregistruojami ir apie tai elektroninėmis priemonėmis turėtų būti pranešama visoms NRI, BEREC ir kitiems registruotiems Komisijos saugios elektroninės sąsajos naudotojams. Pranešime apie užregistravimą turėtų būti nurodoma:

                              a)

                              pranešimo užregistravimo data;

                              b)

                              pranešimo dalykas;

                              c)

                              pranešimo forma;

                              d)

                              gauti patvirtinamieji dokumentai.

         Konfidencialios informacijos tvarkymas

                  23.

                  Jei NRI mano, kad tam tikra su pranešimu susijusi informacija pagal Sąjungos ir nacionalines komercinio konfidencialumo taisykles yra konfidenciali, informacijos teikėjas, prieš įkeldamas ją į Komisijos saugią elektroninę sąsają arba, jei taikytina, prieš išsiųsdamas ją elektroninėmis priemonėmis, aiškiai pažymi ją kaip konfidencialią.

                  24.

                  Kad būtų užtikrintas pranešimų skaidrumas, teikiant pranešimus, kurie yra pažymėti kaip konfidencialūs, taip pat turėtų būti pateikiama viešai skelbti skirta redaguota arba pritaikyta nekonfidenciali jų versija.

                  25.

                  Pildydamos 9 punkte nurodytas pranešimo formas, NRI neturėtų jose pateikti konfidencialios informacijos.

                  26.

                  Ši rekomendacija skirta valstybėms narėms.

         Priimta Briuselyje 2021 m. kovo 30 d.

               Komisijos vardu

            Thierry BRETON

               Komisijos narė

         (1)  OL L 321, 2018 12 17, p. 36.

         (2)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

         (3)  2017 m. gruodžio 20 d. Europos Sąjungos Teisingumo Teismo sprendimo Polkomtel sp. z o.o prieš Prezes Urzędu Komunikacji Elektronicznej, C-277/16, 45 punktas, ECLI:EU:C:2017:989; 2016 m. balandžio 14 d. Europos Sąjungos Teisingumo Teismo sprendimo Polkomtel, C-397/14, 56 punktas ir Teisingumo Teismo atsakymas į antrąjį klausimą, EU:C:2016:256; 2015 m. rugsėjo 17 d. Europos Sąjungos Teisingumo Teismo sprendimo KPN BV prieš Autoriteit Consument en Markt (ACM), C-85/14, 47 punktas, ECLI:EU:C:2015:610. Taip pat žr. Italijos Consiglio di Stato (Valstybės Tarybos) priimtą nacionalinio teismo sprendimą Nr. 3722/2019, kuriuo tik dėl procedūrinių priežasčių (nenagrinėjant ginčo esmės), susijusių su vidaus rinkoje taikomos konsultacijų procedūros nesilaikymu, panaikinamas ryšių reguliavimo tarnybos AGCOM sprendimas Nr. 259/14/CONS. Be to, Lenkijos teismai panaikino valstybių narių tarpusavio prekybai poveikį darančius nacionalinius reguliavimo sprendimus, kuriais reguliuojamieji įpareigojimai buvo nustatyti nesurengus privalomų išankstinių ES masto konsultacijų (VI ACa 1148/11, VI ACa 137/14).

         (4)  2003 m. liepos 23 d. Komisijos rekomendacija 2003/561/EB dėl Europos Parlamento ir Tarybos direktyvos 2002/21/EB dėl elektroninių ryšių tinklų ir paslaugų bendrosios reguliavimo sistemos 7 straipsnyje numatytų pranešimų, terminų ir konsultacijų (OL L 190, 2003 7 30, p. 13).

         (5)  2008 m. spalio 15 d. Komisijos rekomendacija 2008/850/EB dėl Europos Parlamento ir Tarybos direktyvos 2002/21/EB dėl elektroninių ryšių tinklų ir paslaugų bendrosios reguliavimo sistemos 7 straipsnyje numatytų pranešimų, terminų ir konsultacijų (OL L 301, 2008 11 12, p. 23).

         (6)  CIRCABC, https://circabc.europa.eu/ui/welcome.

         (7)  Pavyzdžiui, informacijos, susijusios su vidutinės svertinės kapitalo kainos apskaičiavimu pagal Pranešimą dėl senosios infrastruktūros kapitalo kainos apskaičiavimo (Pranešimas dėl VSKK) (2019/C 375/01).

         (8)  2002 m. kovo 7 d. Europos Parlamento ir Tarybos direktyva 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų Direktyva) (OL L 108, 2002 4 24, p. 33).

         (9)  BoR (21) 20.

         (10)  Terminai nustatomi vadovaujantis 1971 m. birželio 3 d. Tarybos reglamentu (EEB, Euratomas) Nr. 1182/71, nustatančiu terminams, datoms ir laikotarpiams taikytinas taisykles (OL L 124, 1971 6 8, p. 1).

         (11)  Žr. visų pirma Komisijos parengtų Rinkos tyrimo ir didelės įtakos rinkoje vertinimo pagal ES elektroninių ryšių tinklų ir paslaugų reguliavimo sistemą gairių (2018/C 159/01) 24–51 punktus.

         (12)  2020 m. gruodžio 18 d. Komisijos rekomendacija (ES) 2020/2245 dėl elektroninių ryšių sektoriaus atitinkamų produktų ir paslaugų rinkų, kurioms gali būti taikomas ex ante reguliavimas pagal Europos Parlamento ir Tarybos direktyvą (ES) 2018/1972, kuria nustatomas Europos elektroninių ryšių kodeksas (OL L 439, 2020 12 29, p. 23).

         (13)  Žr. Rekomendaciją (ES) 2020/2245 ir prie jos pridedamą Aiškinamąjį raštą (SWD(2020) 337 final).

         (14)  Taip gali nutikti, kai nacionalinis teismas panaikina NRI sprendimą dėl procedūrinių priežasčių ir ta NRI turi iš naujo pranešti Komisijai apie tą pačią priemonę.

         (15)  Žr. Kodekso 201 konstatuojamąją dalį. Konkrečiai dėl bendro investavimo schemų, kurioms taikomas Kodekso 76 straipsnis, 201 konstatuojamojoje dalyje nurodyta: „Siekiant efektyvumo, nacionalinė reguliavimo institucija turėtų galėti pateikti Komisijai vieną pranešimą apie priemonės projektą, susijusį su bendro investavimo schema, tenkinančia atitinkamas sąlygas. Jeigu Komisija nepasinaudoja savo teise reikalauti atsiimti priemonės projektą, būtų neproporcinga vėliau teikiamiems supaprastintiems pranešimams apie individualius ta pačia schema grindžiamus nacionalinės reglamentavimo institucijos sprendimų projektus, taip pat įskaitant įrodymus apie faktinį susitarimo bent su vienu investavimo dalininku sudarymą, taikyti sprendimą, kuriuo reikalaujama atsiimti priemonės projektą nepasikeitus aplinkybėms.“

         I PRIEDAS
         STANDARTINĖ PRANEŠIMO FORMA

            Priemonės projektas, susijęs su rinkos tyrimu ir taisomųjų priemonių nustatymu (Kodekso 64, 67 ir 68 straipsniai)

         (nurodyta 16 punkto a ir b papunkčiuose)

                        1 skirsnis. Rinkos apibrėžimas

                     Jei taikytina, pateikite toliau nurodytą informaciją.

                                 1.1.

                                 Atitinkama produktų ir (arba) paslaugų rinka

                                 1.2.

                                 Atitinkama geografinė rinka (-os)

                                 1.3.

                                 Jei nacionalinė konkurencijos institucija (NKI) pateikė nuomonę, nurodykite, ar ji pritarė siūlomam atitinkamos rinkos analizės projektui.

                        Pritarta

                     ☐

                        Nepritarta

                     ☐

                     Jei NKI projektui nepritarė, nurodykite priežastis:

                                 1.4.

                                 Nacionalinių viešų konsultacijų datos

                        Nuo________ iki__________

                                 1.5.

                                 Glausta viešų konsultacijų dėl siūlomos rinkos apibrėžties rezultatų apžvalga. Nurodykite, ar po viešų konsultacijų buvo padaryta priemonės projekto pakeitimų, ir, jei taip, glaustai juos aprašykite.

                        (pavyzdžiui, nurodykite kiek pastabų gauta, kurie respondentai sutiko su siūloma rinkos apibrėžtimi, o kurie nesutiko ir dėl kokių priežasčių)

                                 1.6.

                                 Jei atitinkama rinka yra kitokia nei nurodytosios Rekomendacijoje (ES) 2020/2245, glaustas pagrindinių priežasčių, kuriomis grindžiama siūloma rinkos apibrėžtis (remiantis Kodekso (1) 67 straipsnio 1 dalyje nustatytais trimis kriterijais), aprašas

                        2 skirsnis. Didelę įtaką rinkoje turinčių įmonių įvardijimas

                     Jei taikytina, pateikite toliau nurodytą informaciją.

                                 2.1.

                                 Įmonių, įvardytų kaip individualiai ar kartu didelę įtaką rinkoje turinčios įmonės, pavadinimai
                                 Jei taikytina, įmonių, kurios laikomos nebeturinčiomis didelės įtakos rinkoje, pavadinimai

                                 2.2.

                                 Kriterijai, pagal kuriuos nustatyta, kad įmonė individualiai arba kartu turi didelę įtaką rinkoje arba jos neturi

                                 2.3.

                                 Atitinkamoje rinkoje veiklą vykdančių pagrindinių įmonių (konkurentų) pavadinimai

                                 2.4.

                                 Pirmiau nurodytų įmonių turimos rinkos dalys ir rinkos dalies apskaičiavimo pagrindas (pavyzdžiui, apyvarta, abonentų skaičius)

                                 2.5.

                                 Jei nacionalinė konkurencijos institucija (NKI) pateikė nuomonę, nurodykite, ar ji pritarė siūlomam vertinimo, kurios įmonės turi didelę įtaką rinkoje, projektui.

                        Pritarta

                     ☐

                        Nepritarta

                     ☐

                     Jei NKI projektui nepritarė, nurodykite priežastis:

                                 2.6.

                                 Viešų konsultacijų dėl siūlymo įvardyti tam tikrą įmonę (-es) didelę įtaką rinkoje turinčia įmone (-ėmis) rezultatai (pavyzdžiui, bendras gautų pastabų skaičius, sutinkančiųjų ir prieštaraujančiųjų skaičius). Nurodykite, ar po viešų konsultacijų buvo padaryta priemonės projekto pakeitimų, ir, jei taip, glaustai juos aprašykite.

                        3 skirsnis. Reguliuojamieji įpareigojimai

                     Jei taikytina, pateikite toliau nurodytą informaciją.

                                 3.1.

                                 Nustatysimų, išlaikysimų, iš dalies keisimų arba panaikinsimų įpareigojimų teisinis pagrindas (Kodekso 69–74 straipsniai ir 76–81 straipsniai)

                                 3.2.

                                 Išdėstykite priežastis, dėl kurių įpareigojimų įmonėms nustatymas, išlaikymas ar dalinis keitimas laikomas proporcingu ir pateisinamu atsižvelgiant į teisės nuostatas, kuriomis jie grindžiami, arba nurodykite priemonės projekto pastraipas, skirsnius ar puslapius, kuriuose galima rasti atitinkamą informaciją.

                                 3.3.

                                 Jei pasiūlytos taisomosios priemonės yra kitokios nei nustatytosios Kodekso 69–74 straipsniuose ir 76 bei 80 straipsniuose, nurodykite, kokios Kodekso 68 straipsnio 3 dalyje minimos išimtinės aplinkybės pateisina tokių taisomųjų priemonių nustatymą, arba nurodykite priemonės projekto pastraipas, skirsnius ar puslapius, kuriuose galima rasti atitinkamą informaciją.

                        3 askirsnis. Kodekso 76 straipsnio 2 dalyje numatytų priemonių projektai

                     Jei taikytina, pateikite toliau nurodytą informaciją.

                                 3a.1.

                                 Glaustas įsipareigojimų, kuriuos pasiūlė prisiimti didelę įtaką rinkoje turintis operatorius, aprašas ir paaiškinimas, kaip tie įsipareigojimai atitinka 76 straipsnio 1 dalyje nustatytas sąlygas

                                 3a.2.

                                 Naujų itin didelio pralaidumo tinklų elementų, kuriems taikomas 76 straipsnio 2 dalies pirmoje pastraipoje nurodytas įsipareigojimas, reguliavimo tvarkos aprašas

                                 3a.3.

                                 Jei taikytina, pagal Kodekso 76 straipsnio 2 dalies trečią pastraipą nustatytų taisomųjų priemonių aprašas

                        3b skirsnis. Kodekso 79 straipsnyje numatytų priemonių projektai

                     Jei taikytina, pateikite toliau nurodytą informaciją.

                                 3b.1.

                                 Glaustai aprašykite pridedamą sprendimą dėl įsipareigojimo arba nurodykite priemonės projekto pastraipas, skirsnius ar puslapius, kuriuose galima rasti atitinkamą informaciją.

                        3c skirsnis. Kodekso 80 straipsnyje numatytų priemonių projektai

                     Jei taikytina, pateikite toliau nurodytą informaciją.

                                 3c.1.

                                 Glaustai aprašykite įmonės struktūrą arba nurodykite priemonės projekto pastraipas, skirsnius ar puslapius, kuriuose galima rasti atitinkamą informaciją.

                                 3c.2.

                                 Jei taikytina, nustatomų arba panaikinamų taisomųjų priemonių aprašas

            (1)  Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas.

         II PRIEDAS
         STANDARTINĖ PRANEŠIMO FORMA

            Kodekso 61 straipsnyje numatyti simetriniai įpareigojimai

         (nurodyta 16 punkto a ir c papunkčiuose)

                        1 skirsnis. Priemonių projektai, susiję su simetrinių įpareigojimų nustatymu

                     Jei taikytina, pateikite toliau nurodytą informaciją.

                                 1.1.

                                 Glausta priemonės projekto, apie kurį pranešama, turinio santrauka

                                 1.2.

                                 Nustatysimų, išlaikysimų, iš dalies keisimų arba panaikinsimų įpareigojimų teisinis pagrindas (61 straipsnio 1, 2, 3 arba 4 dalis)

                                 ☐

                                    61 straipsnio 1 dalis

                                 61 straipsnio 2 dalies

                                 ☐

                                 a punktas

                                 ☐

                                 c punktas

                                 ☐

                                 b punktas

                                 ☐

                                 d punktas

                        61 straipsnio 3 dalies

                                 ☐

                                 pirma pastraipa

                                 ☐

                                 antra pastraipa

                                 ☐

                                    61 straipsnio 4 dalis

                                 1.3.

                                 Pagal 32 straipsnį anksčiau pateiktų pranešimų apie susijusius priemonių projektus nuorodos (jei taikytina)

                                 1.4.

                                 Poveikį patirsiančių įmonių pavadinimai

                                 1.5.

                                 Nustatysimi, išlaikysimi arba panaikinsimi įpareigojimai

                                 1.6.

                                 Išdėstykite priežastis, dėl kurių įpareigojimų įmonėms nustatymas, išlaikymas ar dalinis keitimas laikomas proporcingu ir pateisinamu atsižvelgiant į teisės nuostatas, kuriomis jie grindžiami, arba nurodykite priemonės projekto pastraipas, skirsnius ar puslapius, kuriuose galima rasti atitinkamą informaciją.

                                 1.7.

                                 Nacionalinės konkurencijos institucijos nuomonė, jeigu ji pateikta

                                 1.8.

                                 Viešų konsultacijų dėl siūlomų įpareigojimų data (-os) ir glausta tų viešų konsultacijų rezultatų apžvalga. Nurodykite, ar po viešų konsultacijų buvo padaryta priemonės projekto pakeitimų, ir, jei taip, glaustai juos aprašykite.

         III PRIEDAS
         TRUMPOJI PRANEŠIMO FORMA
         (nurodyta 17 punkte)

                        1 skirsnis. Priemonių projektai, kuriais keičiami techniniai anksčiau nustatytų taisomųjų reguliavimo priemonių elementai
                         (1)
                        , arba vėlesni pranešimai apie kitus operatorių įpareigojimus, nustatomus pagal tą patį jau taikytą principą arba metodiką

                     Jei taikytina, pateikite toliau nurodytą informaciją.

                                 1.1.

                                 Anksčiau pateikto pranešimo (-ų) apie priemonių projektą (-us) numeris (-iai)

                                 1.2.

                                 Glaustai aprašykite keičiamą techninį elementą (taip pat nurodykite susijusią atitinkamą rinką) arba, jei teikiate vėlesnį pranešimą apie kitus operatorių įpareigojimus, nustatomus pagal tą patį jau taikytą principą arba metodiką, nurodykite nustatomas taisomąsias priemones.

                                 1.3.

                                 Jei atnaujinami techniniai elementai yra susiję su kainų nustatymo struktūra (pavyzdžiui, kasmetiniu pagal apskaitos modelius nustatytų kaštų ir sudarytų sąmatų atnaujinimu), paaiškinkite, ar tai yra įprastinis atnaujinimas.

                                 1.4.

                                 Ar dėl siūlomo priemonės projekto konsultuotasi su nacionaline konkurencijos institucija? Jei taip, kokia buvo jos nuomonė?

                                 1.5.

                                 Pastabos:

                        2 skirsnis. Priemonių projektai, kurie yra projektai vėlesnių individualių sprendimų, priimamų pagal bendro investavimo schemą, apie kurią buvo pranešta ir kuri buvo įvertinta anksčiau, su sąlyga kad aplinkybės nėra pasikeitusios (Kodekso 76 straipsnis)

                     Jei taikytina, pateikite toliau nurodytą informaciją.

                                 2.1.

                                 Glaustas priemonės projekto turinio aprašas, paminint įrodymus dėl susitarimo bent su vienu investavimo dalininku sudarymo

                                 2.2.

                                 Anksčiau pateikto pranešimo (-ų) apie priemonių projektą (-us) numeris (-iai)

                                 2.3.

                                 Operatorių, kuriems taikomas šis priemonės projektas, sąrašas

                                 2.4.

                                 Ar dėl siūlomo priemonės projekto konsultuotasi su nacionaline konkurencijos institucija? Jei taip, kokia buvo jos nuomonė?

                                 2.5.

                                 Pastabos.

            (1)  NRI dažnai keičia techninius anksčiau nustatytų taisomųjų priemonių elementus siekdamos atsižvelgti į aktualius ekonominius rodiklius ar veiksnius (pavyzdžiui, su įranga susijusių išlaidų, darbo sąnaudų, infliacijos lygio ar nekilnojamojo turto nuomos kainų pokyčius) arba atnaujinti prognozes ar prielaidas. Trumposios formos pranešimu turėtų būti pranešama tik apie tuos elementų pakeitimus ar atnaujinimus, dėl kurių nesikeičia anksčiau nustatytų taisomųjų priemonių pobūdis ar bendra taikymo sritis. Kita vertus, apie esminius taisomųjų priemonių pobūdžio ar taikymo srities pakeitimus (pavyzdžiui, pokyčius, susijusius su išlaidų ar kainų skaičiavimo metodika, tarifų mažinimo planų nustatymu ar kainų lygiu, išskyrus kainų pokyčius, kuriuos lemia tik pirmiau minėti aktualių ekonominių rodiklių ar veiksnių pokyčiai), turėtų būti pranešama naudojant standartinę pranešimo formą.

         IV PRIEDAS
         PRANEŠIMAS APIE PRIIMTĄ PRIEMONĘ (-ES)
         (nurodyta 8 punkte)

                        1 skirsnis. Priimtos priemonės identifikavimo duomenys

                     Jei taikytina, pateikite toliau nurodytą informaciją.

                                 1.1.

                                 Priimtos priemonės įsigaliojimo data

                                 1.2.

                                 Komisijai anksčiau pateikto pranešimo apie šios priemonės projektą registracijos numeris ir pavadinimas

                                 1.3.

                                 Ar, pagal Kodekso 32 straipsnio 3 dalį pateikusi pranešimą apie priemonės projektą, NRI dėl jo gavo pastabų iš Komisijos, kitų NRI arba BEREC?

                        Taip

                     ☐

                        Ne

                     ☐

                        2 skirsnis. Informacija apie tai, kokiu būdu buvo, kiek tik galima, atsižvelgta į gautas pastabas

                     Jei taikytina, pateikite toliau nurodytą informaciją.

                                 2.1.

                                 Paaiškinimas, kokiu būdu NRI, kiek tik galima, atsižvelgė į gautas pastabas. Jei siekiant atsižvelgti į gautas pastabas buvo padaryta priemonės projekto teksto pakeitimų, atitinkamai nurodykite atnaujintų straipsnių, skirsnių ar puslapių numerius.

                     [Su 1 pastaba susijusi antraštė]

                        Paaiškinkite, kaip į šią pastabą atsižvelgta, ir (arba) nurodykite priimtos priemonės teksto skirsnį, kuriame galima rasti šią informaciją.

                     [Su 2 pastaba susijusi antraštė]

                        Paaiškinkite, kaip į šią pastabą atsižvelgta, ir (arba) nurodykite priimtos priemonės teksto skirsnį, kuriame galima rasti šią informaciją.

                     [Su 3 pastaba susijusi antraštė]

                        Paaiškinkite, kaip į šią pastabą atsižvelgta, ir (arba) nurodykite priimtos priemonės teksto skirsnį, kuriame galima rasti šią informaciją.